Diari Oficial de la Generalitat Valenciana


Sumari del DOGV 6610, del 16-09-2011 (2011/9420)

ACORD de 28 de juliol de 2011, del Consell de Govern de la Universitat Jaume I, pel qual s'aprova el Reglament d'Administració Electrònica de la Universitat Jaume I.
---------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/a/2011/07/28/(1)/dof/vci/html**

### Dades del document

Número de DOGV
:   6610

Data del DOGV
:   16-09-2011

Secció del DOGV
:   I. DISPOSICIONS GENERALS

Número del document
:   2011/9420


Data del document
:   28-07-2011

Organisme emissor
:   Universitat Jaume I de Castelló

Tipus de document
:   Acord

Anàlisi jurídica

 Descriptors 

:   * Universitat Jaume I
    * legislació
    * transparència administrativa
    * telemàtica
    * telecomunicació
    * formalitat administrativa
    * universitat
    * comunicació de dades
    * signatura electrònica

ACORD de 28 de juliol de 2011, del Consell de Govern de la Universitat Jaume I, pel qual s'aprova el Reglament d'Administració Electrònica de la Universitat Jaume I. [2011/9420]  
REGLAMENT D'ADMINISTRACIÓ   
ELECTRÒNICA DE LA UNIVERSITAT JAUME I  
  
Exposició de motius  
  
L'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, va permetre la incorporació de les tècniques electròniques, informàtiques i telemàtiques en les relacions entre la ciutadania i les administracions públiques.   
La Universitat Jaume I ha apostat, des de la seua creació, per les tècniques electròniques i les tecnologies de la informació, fins al punt que formen part d'un element definitori de l'estil d'universitat. Aquest estil es projecta també en les relacions administratives entre la Universitat, els membres de la comunitat universitària i la ciutadania.   
La Llei 11/2007, de 22 de juny, d'Accés Electrònic dels Ciutadans i Ciutadanes als Serveis Públics, ha impulsant una regulació basada en el seu dret a utilitzar els mitjans de comunicació electrònics per a relacionar-se amb l'administració i exercir els seus drets, mitjançant l'establiment d'un catàleg de drets per als ciutadans i ciutadanes i un correlatiu conjunt d'obligacions per a les administracions públiques i, entre aquelles, la Universitat Jaume I.   
  
Amb la promulgació de la Llei 3/2010, de 5 de maig, de la Generalitat, d'Administració Electrònica de la Comunitat Valenciana, s'ofereixen a les universitats públiques de la Comunitat Valenciana una sèrie de normes en matèria de model tecnològic, principis generals i drets de la ciutadania en l'àmbit de l'administració electrònica que tenen el denominador comú de pretendre, una vegada més, el foment d'un canvi tecnològic que propicie una millora de l'eficàcia de les administracions públiques en benefici dels ciutadans i ciutadanes i garantir el ple exercici dels drets que tenen com a persones administrades.  
  
Amb la finalitat d'impulsar i potenciar l'administració electrònica s'aprova aquesta normativa que regula l'ús dels mitjans electrònics en l'activitat administrativa universitària i en les relacions de la Universitat Jaume I amb els seus usuaris i usuàries mitjançant la utilització de les tecnologies de la informació i la comunicació.  
  
  
TÍTOL I  
Disposicions generals  
  
Article 1. Objecte i àmbit d'aplicació  
1. Aquesta normativa té per objecte desenvolupar la Llei 11/2007, de 22 de juny, d'Accés Electrònic de la Ciutadania als Serveis Públics, i la Llei 3/2010, de 5 de maig, de la Generalitat, d'Administració Electrònica de la Comunitat Valenciana, en l'àmbit de la Universitat Jaume I (endavant l'UJI).  
2. Les seues disposicions són d'aplicació:  
a. A tots els òrgans i serveis de l'UJI, així com a les entitats vinculades o dependents quan exercisquen potestats administratives.  
b. Als membres de la comunitat universitària i als ciutadans en les seues relacions amb l'UJI o amb les entitats referides en el paràgraf anterior.   
c. A les relacions entre els serveis, òrgans i entitats als quals es refereix el paràgraf a.  
  
Article 2. Transmissions de dades i documents, inclosos certificats, entre serveis i/o òrgans de l'UJI en ocasió de l'exercici reconegut per l'article 6.2.b de la Llei 11/2007, de 22 de juny  
1. Quan els ciutadans i ciutadanes o els i les membres de la comunitat universitària exercisquen el dret a no aportar dades i documents que obren en poder de l'UJI establit en l'article 6.2, b) de la Llei 11/2007, de 22 de juny, davant els serveis o òrgans administratius inclosos en l'àmbit d'aplicació de l'apartat 2, a) de l'article 1 d'aquesta normativa, se seguiran les següents regles:  
a. L'UJI ha de facilitar a les persones interessades en els procediments administratius l'exercici del dret, que podrà efectuar-se per mitjans electrònics.  
En tot cas, les persones interessades han de ser informades expressament que l'exercici del dret implica el seu consentiment, en els termes establits per l'article 6.2, b) de la Llei 11/2007, de 22 de juny, perquè el servei o òrgan davant el qual s'exercita puga recaptar les dades o documents respecte dels quals s'exercita el dret dels serveis o òrgans on els mateixos es troben.   
El dret s'ha d'exercitar de forma específica i individualitzada per a cada procediment concret, sense que el seu exercici implique un consentiment general referit a tots els procediments que aquell tramite en relació amb la persona interessada.   
b. En qualsevol moment, les persones interessades poden aportar les dades, documents o certificats necessaris, així com revocar el seu consentiment per a l'accés a dades de caràcter personal.   
c. Si l'òrgan o el servei administratiu encarregat de la tramitació del procediment posseeix, en qualsevol tipus de suport, les dades, documents o certificats necessaris o té accés electrònic a aquests, els ha d'incorporar al procediment administratiu corresponent sense més tràmit. En tot cas, queda constància en els fitxers de l'òrgan o servei cedent de l'accés a les dades o documents efectuat per l'òrgan o servei cessionari.   
d. Quan l'òrgan o servei encarregat de la tramitació del procediment no tinga accés a les dades, documents o certificats necessaris, els ha de demanar a l'òrgan o servei corresponent. Les dades, documents i certificats que siguen necessaris hauran de ser cedits per mitjans electrònics en el termini màxim de cinc dies.   
e. En cas d'impossibilitat d'obtenir les dades, documents o certificats necessaris per l'òrgan administratiu encarregat de la tramitació del procediment, s'ha de comunicar a la persona interessada amb indicació del motiu o causa, perquè els aporte en el termini i amb els efectes previstos en la normativa reguladora del procediment corresponent.   
f. Els serveis o òrgans davant els quals s'exercite el dret han de conservar la documentació acreditativa de l'efectiu exercici del dret incorporant-la a l'expedient en el qual aquest es va exercir.   
Aquesta documentació ha d'estar a la disposició de l'òrgan cedent i de les autoritats a les quals, si escau, corresponga la supervisió i control de la legalitat de les cessions produïdes.   
2. L'exercici d'aquest dret s'ha d'ajustar a les previsions de l'Esquema Nacional d'Interoperabilitat i de l'Esquema Nacional de Seguretat.  
  
3. Per tal de donar compliment a l'exigència de l'article 9 de la Llei 11/2007, de 22 de juny, sobre transmissió de dades entre administracions públiques, per a un eficaç exercici del dret reconegut en el seu article 6.2, b), l'UJI ha de promoure la celebració d'acords o convenis amb les restants administracions públiques per a facilitar l'exercici d'aquest dret pels ciutadans i ciutadanes. En aquests acords o convenis s'han d'establir, en particular, els procediments que permeten a la persona cedent comprovar l'efectiu exercici del dret respecte de les dades o documents, l'accés dels quals haguera estat sol·licitat.  
  
  
TÍTOL II  
Seu electrònica  
  
Article 3. Creació de la seu electrònica  
Es crea la Seu Electrònica de l'UJI (endavant «la Seu Electrònica» o «la Seu»); el seu àmbit és el de tots els serveis, òrgans i entitats previstos en l'article 1.2, a) d'aquesta normativa, i la seua adreça electrònica .  
  
Article 4. Titularitat i gestió de la Seu Electrònica  
1. La titularitat de la Seu Electrònica correspon a la Secretaria General de l'UJI.  
2. La gestió tecnològica de la Seu és competència del Servei d'Informàtica.  
3. Són responsables de la gestió, dels continguts i dels serveis posats a disposició dels ciutadans i ciutadanes en la Seu les persones titulars dels òrgans i els caps de servei corresponents en funció de les competències que cadascú tinga atribuïdes per la normativa vigent.   
  
Article 5. Canals d'accés als serveis  
La seu ha de contenir informació sobre els diferents canals d'accés als serveis disponibles:   
a. Accés electrònic, a través d'Internet, segons els principis d'accessibilitat i usabilitat establits en la Llei 11/2007, de 22 de juny, en els termes dictats per la normativa vigent en esta matèria a cada moment.  
  
b. Atenció presencial, a través del Registre General.   
c. Atenció telefònica, a través del Registre General, o en els números de telèfon publicats en la pròpia seu.  
d. Qualsevol altre canal d'accés que s'habilite en el futur.  
  
Article 6. Continguts de la Seu  
1. S'han de realitzar a través de la Seu Electrònica totes les actuacions, procediments i serveis que requerisquen mecanismes d'autenticació dels ciutadans i ciutadanes, o de l'UJI en les seues relacions amb aquests per mitjans electrònics, així com aquells altres respecte als quals es decidisca la seua inclusió en la seu per raons d'eficàcia i qualitat en la prestació de serveis a la ciutadania.  
2. Els continguts mínims que s'han d'incloure a la Seu Electrònica són:  
a. Identificació de la Seu, així com de l'òrgan o òrgans titulars i dels responsables de la gestió i dels serveis posats a disposició en la mateixa.  
b. Informació necessària per a la seua correcta utilització, incloent el mapa de la Seu Electrònica o informació equivalent, amb especificació de l'estructura de navegació i les diferents seccions disponibles, així com la relacionada amb la propietat intel·lectual.  
c. Serveis d'assessorament electrònic a les persones usuàries per a la correcta utilització de la seu.   
d. Sistema de verificació dels certificats de la seu, que estarà accessible de forma directa i gratuïta.  
e. Relació de sistemes de signatura electrònica que siguen admesos o utilitzats en la Seu.   
f. Normes de creació i funcionament del Registre Electrònic de l'UJI i de la Seu Electrònica.  
g. Informació relacionada amb la protecció de dades de caràcter personal, incloent un enllaç amb la seu electrònica de l'Agència Espanyola de Protecció de Dades.  
3. La Seu Electrònica ha de disposar dels següents serveis a la disposició de la ciutadania:  
a. Carta de serveis electrònics.  
b. Relació dels mitjans electrònics als quals es refereix l'article 27.4 de la Llei 11/2007, de 22 de juny.  
c. Enllaç per a la formulació de suggeriments i queixes davant els òrgans que en cada cas resulten competents.  
d. Accés, si escau, a l'estat de tramitació de l'expedient.   
e. Publicació electrònica de disposicions, actes i comunicacions que hagen de publicar-se en el tauler d'anuncis o edictes, indicant el caràcter substitutiu o complementari de la publicació electrònica.  
f. Verificació dels segells electrònics dels òrgans i serveis que comprenga la Seu.   
g. Comprovació de l'autenticitat i integritat dels documents emesos pels òrgans que compren la seu que hagen estat autenticats mitjançant codi segur de verificació.   
h. Indicació de la data i hora oficial als efectes previstos en l'article 26.1 de la Llei 11/2007, de 22 de juny.  
4. Els continguts publicats en la Seu Electrònica han de respondre als criteris de seguretat i interoperabilitat que es deriven de la Llei 11/2007, de 22 de juny, del Reial Decret 3/2010, de 8 de gener, pel qual es regula l'Esquema Nacional Seguretat en l'àmbit de l'Administració Electrònica i del Reial Decret 4/2010, de 8 de gener, pel qual es regula l'Esquema Nacional de Interoperabilitat en l'Àmbit de l'Administració Electrònica.   
  
Article 7. Mitjans per a la formulació de suggeriments i queixes  
1. Els mitjans disponibles per a la formulació de suggeriments i queixes en relació amb el contingut, gestió i serveis oferits en la Seu Electrònica són els següents:  
a. Presentació presencial o per correu postal davant el Registre General de l'UJI.  
b. Presentació telemàtica a través del Registre Electrònic situat en la Seu Electrònica.  
c. Una bústia habilitada a l'efecte en la Seu Electrònica.  
2. No es consideren mitjans per a la formulació de suggeriments i queixes els serveis d'assessorament electrònic a les persones usuàries per a la correcta utilització de la Seu, sense perjudici de la seua obligació, quan existisquen, d'atendre els problemes que susciten els ciutadans i ciutadanes.  
  
Article 8. Regles especials de responsabilitat  
1. L'establiment de la seu electrònica comporta la responsabilitat de l'UJI respecte de la integritat, veracitat i actualització de la informació i els serveis als quals es puga accedir. Quan la Seu Electrònica continga un enllaç o vincle a una altra seu, la responsabilitat de la qual corresponga a altra administració pública, l'UJI no és responsable de la seua integritat, veracitat o actualització.  
2. La Seu ha d'establir els mitjans necessaris perquè la ciutadania conega si la informació o servei al que accedeix correspon a la pròpia seu, a un punt d'accés que no té el caràcter de seu o a un tercer.  
  
3. Únicament té validesa administrativa aquella informació que figure en les pàgines de la Seu Electrònica de l'UJI convenientment identificades.  
4. L'UJI, a través dels seus òrgans i serveis, també pot oferir notícies i informació institucional oficial que no tinga efectes administratius. En aquest cas ha de figurar en pàgines que no s'identificaran com integrants de la seu electrònica.  
5. La informació oferida pel personal docent i investigador en l'exercici de les seues funcions i a l'empara de la llibertat de càtedra és responsabilitat exclusiva d'aquestes persones, i en cap cas se'ls podrà atorgar la consideració d'informació oficial de l'UJI.  
  
  
Títol III  
Identificació i autenticació  
  
Capítol i  
Identificació i autenticació en el accés   
electrònic dels ciutadans i ciutadanes   
i dels i les membres de la comunitat universitària  
  
Article 9. Signatura electrònica dels ciutadans i ciutadanes i dels i les membres de la comunitat universitària   
1. Les persones físiques, per a relacionar-se electrònicament amb l'UJI, poden utilitzar els sistemes de signatura electrònica incorporats al document nacional d'identitat, en tot cas, i els sistemes de signatura electrònica avançada admesos per l'UJI, als quals es refereix l'article 13.2, b) de la Llei 11/2007, de 22 de juny.  
2. Les persones jurídiques i entitats sense personalitat jurídica poden utilitzar la signatura electrònica del seu representant legal, o sistemes de signatura electrònica de persona jurídica o d'entitats sense personalitat jurídica per a tots aquells procediments i actuacions de l'UJI per als quals s'admeten.  
3. En cas de no admissió, la Seu Electrònica ha de facilitar sistemes alternatius que permeten a les persones jurídiques i a les entitats sense personalitat jurídica l'exercici del seu dret a relacionar-se electrònicament amb l'UJI.   
  
Article 10. Altres sistemes de signatura electrònica  
L'admissió d'altres sistemes de signatura electrònica als quals es refereix l'article 13.2, c) de la Llei 11/2007, de 22 de juny, s'han d'aprovar mitjançant resolució del Rectorat, previ informe del Consell d'Administració Electrònica de l'UJI.  
L'acte d'aprovació ha de contenir la denominació i descripció general del sistema d'identificació, òrgan o servei responsable de la seua aplicació i garanties del seu funcionament, i serà publicat en la Seu Electrònica, on s'informarà de les actuacions en les quals són admissibles aquests mitjans d'identificació i autenticació.  
  
Article 11. Disposicions comunes al règim d'ús de la signatura electrònica  
1. L'ús de la signatura electrònica no exclou l'obligació d'incloure en el document o comunicació electrònica les dades d'identificació que siguen necessàries d'acord amb la legislació que li siga aplicable.  
  
2. L'ús pels ciutadans i ciutadanes de sistemes de signatura electrònica implica que els òrgans i serveis de l'UJI poden tractar les dades personals consignades, a l'efecte de la verificació de la signatura.   
  
Article 12. Representació ordinària  
1. Les persones interessades poden designar un representant en els procediments administratius electrònics tramitats en l'UJI conforme al règim establit en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En els supòsits de sol·licituds presentades a través del registre electrònic en les quals figure més d'una persona interessada, el document ha d'estar signat per totes elles. En aquest cas, les actuacions posteriors a la presentació s'han de realitzar amb la persona designada expressament i, en defecte d'això, amb qui encapçale la sol·licitud.  
  
Article 13. Habilitació per a la representació de tercers  
1. D'acord amb allò previst en l'article 23 de la Llei 11/2007, de 22 de juny, l'UJI pot habilitar amb caràcter general o específic persones físiques o jurídiques autoritzades per a la presentació electrònica de documents en representació de les persones interessades.  
L'habilitació comporta l'aplicació del règim de representació regulat en l'article següent.   
2. L'habilitació requereix la signatura prèvia d'un conveni entre l'UJI i l'entitat interessada. El conveni ha d'especificar, almenys, els procediments i tràmits objecte de l'habilitació, i les condicions i obligacions aplicables tant a la persona jurídica o entitat signant del conveni, com a les persones físiques o jurídiques habilitades.  
3. Els convenis d'habilitació tenen efectes tant en relació amb la corporació, associació o institució signant com amb les persones, físiques o jurídiques, que tinguen la condició de col·legiats, associats o membres d'aquelles. Per a fer efectiva l'habilitació, aquestes últimes haurien de subscriure un document individualitzat d'adhesió que continga expressament l'acceptació del seu contingut íntegre.  
4. L'habilitació implica la presumpció de validesa de la representació. No obstant això, l'UJI pot requerir en qualsevol moment l'acreditació de la representació.  
5. L'incompliment de les obligacions assumides per les corporacions, associacions o institucions signants del conveni suposa la seua resolució i la de les habilitacions en ell basades, prèvia instrucció de l'expedient oportú, amb audiència de l'entitat interessada.   
L'incompliment per part d'una persona signant del document individualitzat d'adhesió suposa la seua exclusió del conveni amb el procediment i garanties previstos en el paràgraf anterior.  
En ambdós casos s'entén sense perjudici de l'exigència de les responsabilitats que foren procedents.  
  
Article 14. Registre electrònic d'apoderaments  
1. Als efectes exclusius de l'actuació electrònica en l'àmbit establert en l'article 1.2, a) d'aquesta normativa, i sense caràcter de registre públic, es crea el Registre Electrònic d'Apoderaments en el qual es poden fer constar les representacions que les persones interessades atorguen a tercers per a actuar en el seu nom de forma electrònica.  
  
2. El registre d'apoderaments permet als òrgans i serveis de l'UJI comprovar la representació que ostenten qui actuen electrònicament davant ells en nom de tercers.  
En cas d'entendre que hi ha mancada o insuficiència de la representació formalment incorporada al registre d'apoderaments es pot requerir a la persona interessada la corresponent esmena en els termes de l'article 32.4 de la Llei 30/1992, de 26 de novembre, o en els termes que resulten de la normativa específica d'aplicació.  
3. La Secretaria General de l'UJI ha de crear els fitxers de dades personals necessaris i gestionar-ne el registre.   
  
Article 15. Règim de la representació habilitada  
1. Les persones o entitats habilitades per a la presentació electrònica de documents en representació de tercers han d'ostentar la representació necessària per a cada actuació, en els termes establits en l'article 32 de la Llei 30/1992, de 26 de novembre, o en els termes que resulten de la normativa específica d'aplicació.  
2. L'UJI pot requerir en qualsevol moment a les persones habilitades l'acreditació de la representació que ostenten; és vàlida l'atorgada a través dels documents normalitzats aprovats per l'UJI per a cada procediment.  
La falta de representació suficient de les persones en el nom de les quals s'haguera presentat la documentació dóna lloc a l'exigència de les responsabilitats que siga procedents.   
3. L'habilitació només confereix a la persona autoritzada la condició de representant per a intervenir en els actes expressament autoritzats. No autoritza a rebre cap comunicació de l'UJI en nom de la persona interessada, tot i que aquestes foren conseqüència del document presentat.   
  
4. La representació habilitada només permet la presentació de sol·licituds, escrits o comunicacions en els registres electrònics corresponents a l'àmbit de l'habilitació.  
  
Article 16. Identificació i autenticació dels ciutadans i ciutadanes per funcionariat públic  
1. Per a portar a terme la identificació i autenticació dels ciutadans i ciutadanes per funcionariat públic conforme al previst en l'article 22 de la Llei 11/2007, de 22 de juny, en els serveis i procediments per als quals així s'establisca, i en els quals resulte necessària la utilització de sistemes de signatura electrònica dels quals aquells no disposen, es requerirà que el funcionari o la funcionària públic habilitat estiga dotat d'un sistema de signatura electrònica admès per l'UJI. La persona interessada, per la seua banda, ha d'identificar-se davant el funcionari o funcionària i prestar consentiment exprés; ha de quedar constància d'això per als casos de discrepància o litigi.   
2. L'UJI ha de mantenir actualitzat un registre dels funcionaris i funcionàries habilitats per a la identificació i autenticació regulada en aquest article. Mitjançant el corresponent conveni de col·laboració es poden estendre els seus efectes a les relacions amb altres administracions públiques.  
3. Mitjançant resolució del Rectorat s'ha de regular el funcionament del registre de funcionariat habilitat, inclòs el sistema per a la determinació dels funcionaris i funcionàries que puguen ser habilitats i la vigència de l'habilitació.  
  
  
CAPÍTOL II  
Identificació i autenticació de la seu electrònica  
 i de les comunicacions que realitze l'UJI  
  
Article 17. Identificació de la Seu Electrònica de l'UJI  
1. La Seu Electrònica s'ha d'identificar mitjançant sistemes de signatura electrònica basats en certificats de dispositiu segur o mitjà equivalent. Amb caràcter addicional i per a la seua identificació immediata, la ciutadania ha de disposar de la informació general obligatòria que ha de constar en la seu d'acord amb l'establit en aquesta normativa.   
  
2. Per a facilitar la identificació de la Seu Electrònica, aquesta s'ha d'identificar mitjançant la marca de l'UJI prevista en l'article 8 dels seus Estatuts amb l'expressió «Seu Electrònica», i la seua adreça electrònica/domini ha de ser .  
  
Article 18. Certificat de seu electrònica de l'UJI  
1. El certificat electrònic de la Seu Electrònica ha de contenir els continguts següents:  
a. Descripció del tipus de certificat, amb la denominació seu electrònica.  
b. Nom descriptiu de la Seu Electrònica.   
c. Denominació del nom del domini.   
d. Número d'identificació fiscal.   
e. Òrgan subscriptor del certificat.   
2. L'ús del certificat de Seu Electrònica està limitat a la identificació de la seu; queda exclosa la seua aplicació per a la signatura electrònica de documents i tràmits.  
3. Les característiques i requisits que han de complir els sistemes de signatura electrònica, els certificats i els mitjans equivalents que s'establisquen en la Seu Electrònica per a la identificació i garantia d'una comunicació segura s'han d'ajustar a allò disposat al Reial Decret 3/2010, de 8 de gener, que regula l'Esquema Nacional de Seguretat en l'Àmbit de l'Administració Electrònica.  
  
Article 19. Sistemes de signatura electrònica mitjançant segell electrònic per a l'actuació automatitzada   
1. En el supòsits d'actuació automatitzada l'UJI ha d'utilitzar preferentment un segell electrònic basat en un certificat electrònic que reunisca els requisits exigits per la legislació de firma electrònica.   
2. La creació de segells electrònics s'ha de realitzar mitjançant resolució del Rectorat, que es publicarà en la Seu Electrònica, en la qual ha de constar:  
a. Òrgan titular del segell, que ha de ser el responsable de la seua utilització, amb indicació de la seua adscripció a l'UJI.  
b. Característiques tècniques generals del sistema de signatura i certificat aplicable.  
c. Servei de validació per a la verificació del certificat.  
d. Actuacions i procediments en els quals pot ser utilitzat.  
3. El certificat de segell electrònic ha de tenir, almenys, els continguts següents:  
a. Descripció del tipus de certificat, amb la denominació segell electrònic.  
b. Nom de l'òrgan d'adscripció i, en el supòsit d'òrgans unipersonals, de la persona titular d'aquest.   
c. Número d'identificació fiscal del subscriptor o subscriptora.  
  
Article 20. Sistemes de codi segur de verificació per a l'actuació automatitzada  
1. L'UJI pot utilitzar sistemes de codi segur de verificació de documents en el desenvolupament d'actuacions automatitzades. Aquest codi vincula al servei o òrgan i, si escau, la persona signant del document, i es permet en tot cas la comprovació de la integritat del document mitjançant l'accés a la Seu Electrònica.  
2. El sistema de codi segur de verificació ha de garantir, en tot cas:  
  
a. El caràcter únic del codi generat per a cada document.  
b. La seua vinculació amb el document generat i amb el signant.  
c. Així mateix, s'ha de garantir la possibilitat de verificar el document pel temps que s'establisca en la resolució que autoritze l'aplicació d'aquest procediment.  
3. L'aplicació d'aquest sistema requereix una resolució del Rectorat, previ informe del Consell de l'Administració Electrònica de l'UJI, que s'ha de publicar en la seu electrònica. Aquesta resolució, a més de descriure el funcionament del sistema, ha de contenir de forma inequívoca:   
a. Actuacions automatitzades a les quals és d'aplicació el sistema.  
  
b. Òrgan responsable de l'aplicació del sistema.  
c . Disposicions que resulten d'aplicació a l'actuació.   
d. Indicació dels mecanismes utilitzats per a la generació del codi.  
  
e. Seu electrònica a la qual poden accedir les persones interessades per a la verificació del contingut de l'actuació o document.  
f. Termini de disponibilitat del sistema de verificació respecte als documents autoritzats mitjançant aquest sistema.  
4. L'UJI disposa d'un procediment de verificació directe i gratuït per a les persones interessades. L'accés als documents originals es realitza d'acord amb les condicions i límits que estableix la legislació de protecció de dades personals o altra legislació específica, així com el règim general d'accés a la informació administrativa establit en l'article 37 de la Llei 30/1992, de 26 de novembre.  
5. S'han d'adoptar les mesures necessàries per a garantir la constància de l'autenticació i integritat dels documents amb posterioritat al venciment del termini de disponibilitat del sistema de verificació, a l'efecte del seu posterior arxiu.  
6. Amb la finalitat de millorar la interoperabilitat electrònica i possibilitar la verificació de l'autenticitat dels documents electrònics sense necessitat d'accedir a la seu electrònica per a acarar el codi segur de verificació, es pot superposar a aquest la signatura mitjançant el segell electrònic regulat en l'article anterior.  
  
Article 21. Signatura electrònica del personal de l'UJI  
1. El personal al servei de l'UJI ha d'utilitzar el sistema de signatura electrònica basat en el document nacional d'identitat, en un certificat d'empleat o empleada públic al servei de l'UJI o altres sistemes de signatura electrònica basats en un certificat electrònic reconegut, emès per un prestador de serveis de certificació que oferisca de forma gratuïta la informació necessària per a verificar la titularitat i la validesa del certificat.  
2. En la seu electrònica s'ofereix informació sobre els certificats que utilitza el personal de l'UJI per a identificar-se, i sobre el procediment i adreça electrònica en la qual efectuar aquesta verificació.  
  
  
Article 22. Característiques dels sistemes de signatura electrònica basats en certificats facilitats al personal de l'UJI  
1. Els sistemes de signatura electrònica basats en certificats facilitats específicament als seus empleats i empleades per l'UJI només poden ser utilitzats en l'acompliment de les funcions pròpies del lloc que ocupen o per a relacionar-se amb les administracions públiques quan aquestes ho admeten.  
2. La signatura electrònica regulada en aquest article ha de complir amb les garanties que s'establisquen en les polítiques de signatura que siguen aplicables.  
3. Els certificats emesos per a la signatura es denominen certificat electrònic d'empleat o empleada públic i tindran, almenys, el contingut següent:  
a. Descripció del tipus de certificat en el qual s'ha d'incloure la denominació certificat electrònic d'empleat o empleada públic.  
b. Nom i cognoms de la persona titular del certificat.  
c. Número del document nacional d'identitat o número d'identificació d'estranger de la persona titular del certificat.  
d. Servei o òrgan en el qual presta serveis la persona titular del certificat.  
e. Número d'identificació fiscal de l'UJI.  
4. En tot cas es permet verificar la validesa del certificat i l'estat de revocació de forma lliure i gratuïta.   
  
  
TÍTOL IV  
Registre electrònic  
  
Article 23. Creació del Registre Electrònic  
1. En aplicació dels articles 24 i 25 de la Llei 11/2007, de 22 de juny, d'Accés Electrònic dels Ciutadans i Ciutadanes als Serveis Públics, es crea el Registre Electrònic de l'UJI (endavant «el Registre Electrònic») per a la recepció i remissió de les sol·licituds, escrits i comunicacions que es presenten i expedisquen per via electrònica en l'àmbit dels procediments i actuacions inclosos en l'annex I.  
2. En cap cas tenen la condició de registre electrònic les adreces o les bústies de correu electrònic corporatiu assignat als empleats i empleades públics o als diferents òrgans i serveis.   
3. Tampoc tenen la consideració de registre electrònic els dispositius de recepció de fax, excepte aquells supòsits expressament previstos en l'ordenament jurídic.  
  
Article 24. Àmbit d'aplicació i obligatorietat del seu ús en determinats supòsits  
1. El Registre Electrònic està habilitat per a la recepció i remissió de sol·licituds, escrits i comunicacions que es presenten i expedisquen per via electrònica, relacionats amb els procediments i actuacions inclosos en l'annex I d'aquesta normativa.  
2. Es reconeix, en tot cas, el dret de la persona interessada a presentar les seues sol·licituds, escrits i comunicacions en qualsevol dels registres que es refereix l'apartat 4 de l'article 38 de la Llei 30/1992, de 26 de novembre.  
3. Dins del seu àmbit d'aplicació, la utilització del Registre Electrònic és obligatòria per a l'UJI en les relacions electròniques amb la ciutadania en les quals, conforme a les normes generals, haja de portar-se a terme la seua anotació registral, d'acord amb l'establit en l'article 38 de la Llei 30/1992, de 26 de novembre, i disposicions de desenvolupament, i no pot ser substituïda aquesta anotació per unes altres en registres no electrònics o en els registres de les aplicacions gestores dels procediments.  
  
Article 25. Funcions del Registre Electrònic  
El Registre Electrònic ha de realitzar les funcions següents:  
a. La recepció de sol·licituds, escrits i comunicacions de tot tipus, i dels seus documents adjunts, relacionats amb l'àmbit d'actuació i la competència de l'UJI.  
b. La remissió d'escrits, comunicacions i documents relatius als procediments inclosos en l'annex I a les persones, entitats i organismes interessats en els mateixos.   
c. La remissió de notificacions relatives als procediments per als quals la persona interessada, d'acord amb l'article 28 de la Llei 11/2007, de 22 de juny, i sempre que el procediment específic així ho determine, haja consentit o assenyalat com mitjà de notificació preferent la via electrònica.  
d. L'anotació dels seients registrals d'entrada o eixida de les sol·licituds, comunicacions i notificacions enumerades en les lletres anteriors.  
e. Funcions de constància i certificació en els supòsits de litigis, discrepàncies o dubtes sobre la recepció o remissió de sol·licituds, escrits i comunicacions.  
f. Aquelles altres funcions previstes en la normativa interna de l'UJI.  
  
Article 26. Sol·licituds, escrits i comunicacions que poden ser rebutjats en el Registre Electrònic   
1. El Registre Electrònic de l'UJI pot rebutjar els documents electrònics que se li presenten, en les circumstàncies següents:  
a. Que es tracte de documents dirigits a serveis, òrgans o organismes fora de l'àmbit de l'UJI.  
b. Que continguen codi maliciós o dispositiu susceptible d'afectar a la integritat o seguretat del sistema, o que no complisquen amb els requisits de format i seguretat que determinen els esquemes nacionals d'interoperabilitat i seguretat.  
c. En el cas d'utilització de documents normalitzats, quan no s'emplenen els camps requerits com a obligatoris en la resolució d'aprovació del corresponent document, o quan continga incongruències o omissions que impedisquen el seu tractament.   
d. Que es tracte de documents que d'acord amb l'establit en els articles 15 i 34 han de presentar-se en registres electrònics específics.  
  
2. En els casos previstos en l'apartat anterior s'ha d'informar d'això a la persona remitent del document, amb indicació dels motius del rebuig així com, quan això fora possible, dels mitjans d'esmena d'aquestes deficiències i adreça en la qual puga presentar-se. Quan la persona interessada ho sol·licite es remetrà justificació de l'intent de presentació, que ha d'incloure les circumstàncies del seu rebuig.  
3. Quan concorrent les circumstàncies previstes en l'apartat 1 no s'haja produït el rebuig automàtic pel Registre Electrònic, l'òrgan administratiu competent ha de requerir la corresponent esmena, advertint que, si no és atès el requeriment, la presentació manca de validesa o eficàcia.  
  
Article 27. Anotacions en el Registre Electrònic  
1. La presentació de sol·licituds, escrits i comunicacions relatius a procediments i tràmits inclosos en l'article 25 dóna lloc a les entrades corresponents en el Registre Electrònic, amb la utilització dels mitjans telemàtics segurs per a la seua execució i per a la recuperació de les dades d'inscripció.  
2. El sistema d'informació que dóna suport al Registre Electrònic ha de garantir la constància de cada entrada que es practique i del seu contingut; per això s'estableix un registre per entrada en el qual s'identifica la documentació presentada, que s'associa al número d'entrada corresponent.   
3. Cada presentació en el Registre Electrònic ha de contenir el següent:  
a. Un número o codi de registre individualitzat.  
b. Les dades d'identificació següents: nom i cognoms, document nacional d'identitat, NIF, NIE, passaport o equivalent. En el cas de persones jurídiques, denominació social i CIF.  
c. Data i hora de presentació.  
d. Si escau, la identitat de l'òrgan al qual es dirigeix el document electrònic.  
e. Procediment amb el qual es relaciona.  
f. Contingut del formulari, que a més ha d'incloure, per a persones físiques, adreça postal i, si escau, electrònica; i per a persones jurídiques, domicili social i, si escau, adreça electrònica.  
g. Qualsevol altra informació que es considere necessària en funció del procediment telemàtic origen de l'entrada.  
  
Article 28. Dies i hores per a l'enviament de sol·licituds, escrits i comunicacions en suport electrònic  
1. Sense perjudici dels efectes substantius que l'ordenament atribueix a la presentació d'escrits, sol·licituds i comunicacions, i de les normes que regulen el còmput de terminis, el Registre Electrònic funciona les vint-i-quatre hores del dia tots els dies de l'any.   
2. El Registre Electrònic es regeix, a l'efecte de còmput dels terminis i tant per a les persones interessades com per a l'UJI, per la data i hora oficial de la Seu Electrònica, que ha de tenir les mesures de seguretat necessàries per a garantir la seua integritat i figurar visible.   
3. El còmput de terminis s'ha de realitzar segons les disposicions dels apartats 3, 4 i 5 de l'article 26 de la Llei 11/2007, de 22 de juny, d'accés electrònic de la ciutadania als serveis públics, encara que s'inscriuran com data i hora de presentació aquelles en què es va produir la recepció.  
4. El calendari de dies inhàbils és el que es determine en la resolució anual publicada pel Rectorat, en compliment de l'apartat 7 de l'article 48 de la Llei 30/1992, de 26 de novembre.  
5. La recepció de sol·licituds, escrits i comunicacions pot interrompre's pel temps imprescindible només quan concórreguen raons justificades de manteniment tècnic o operatiu. La interrupció s'ha d'anunciar als potencials usuaris i usuàries del Registre Electrònic amb l'antelació que, en cada cas, resulte possible.  
En supòsits d'interrupció no planificada en el funcionament del Registre Electrònic, i sempre que siga possible, es disposaran les mesures perquè la persona usuària resulte informada d'aquesta circumstància així com dels efectes de la suspensió, amb indicació expressa, si escau, de la pròrroga dels terminis d'imminent venciment. Alternativament, pot establir-se un redireccionament que permeta utilitzar un registre electrònic en substitució d'aquell en el qual s'haja produït la interrupció.  
  
  
Article 29. Resguards acreditatius de la presentació d'escrits, sol·licituds, comunicacions i altres documents  
1. El Registre Electrònic ha d'emetre automàticament un resguard de l'escrit, sol·licitud, comunicació o document que es presente.  
2. Igualment, s'ha de generar un resguard acreditatiu de la presentació de documents que acompanyen a la sol·licitud, escrit o comunicació, amb el qual es garantisca plenament l'autenticitat, la integritat i el no repudi pel registre del contingut dels mateixos.   
3. El resguard emès pel Registre Electrònic ha d'estar signat electrònicament amb algun dels sistemes de signatura de l'article 18 de la Llei 11/2007, de 22 de juny, i configurat de manera que puga ser imprès o arxivat per la persona interessada. El seu contingut ha de ser el següent:  
a. Còpia de l'escrit, comunicació o sol·licitud presentada, i dels documents adjunts; és admissible la reproducció literal de les dades introduïdes en el formulari de presentació.  
b. Data i hora de presentació, i nombre d'entrada de registre.  
4. Els resguards emesos pel Registre Electrònic proporcionaran als ciutadans i ciutadanes elements probatoris plens de la presentació i del contingut del presentat.  
  
Article 30. Accés al Registre Electrònic i accés de les persones interessades a la informació sobre l'estat de tramitació  
1. Les persones interessades a accedir al Registre Electrònic de l'UJI han de fer-ho a través de la Seu Electrònica. En aquesta adreça es troba una relació actualitzada de les sol·licituds, escrits i comunicacions susceptibles de presentació.  
2. En els termes previstos en l'article 37 de la Llei 11/2007, de 22 de juny, és possible el seguiment dels procediments tramitats per via electrònica a través de la Seu Electrònica, prèvia la identificació segura de les persones interessades.  
  
Article 31. Sistemes d'identificació, autenticació i signatura  
1. D'acord amb l'establit en l'article 13 de la Llei 11/2007, de 22 de juny, per als procediments relacionats en l'annex I s'admeten els sistemes de signatura electrònica que siguen conformes a la Llei 59/2003, de 19 de desembre, de Signatura Electrònica, i resulten adequats per a garantir la identificació de les persones interessades i, si escau, l'autenticitat i integritat dels documents presentats.  
2. A aquests efectes, els escrits, sol·licituds i comunicacions remesos per mitjans electrònics exigeixen la identificació de les persones interessades remitents i es poden signar mitjançant:  
a. Els sistemes d'identificació i signatura electrònica incorporats al document nacional d'identitat per a persones físiques.  
b. Els sistemes de signatura electrònica avançada i signatura electrònica reconeguda.  
c. Les claus concertades previ registre com a usuari o usuària, la informació coneguda per ambdues parts o altres sistemes no criptogràfics, en els procediments i en els termes que s'especifiquen en l'annex II.  
  
Article 32. Gestió i seguretat del Registre Electrònic  
La Secretaria General, a través del Servei de Contractació i Assumptes Generals, és l'òrgan responsable de la gestió, disponibilitat i seguretat del Registre Electrònic creat i regulat en aquesta normativa.  
  
  
  
TÍTOL V  
De les comunicacions i les notificacions  
  
CAPÍTOL I  
Comunicacions electròniques  
  
Article 33. Elecció i modificació del mitjà de comunicació inicialment triat  
1. Els membres de la comunitat universitària i la ciutadania en general poden triar si es comuniquen amb l'UJI utilitzant mitjans electrònics o no. L'opció de comunicar-se per uns o pels altres mitjans no vincula el ciutadà o ciutadana que, en qualsevol moment, pot optar per un mitjà diferent del que havia elegit inicialment, que comença a produir efectes respecte de les comunicacions que es produïsquen a partir de l'endemà de la seua recepció.  
2. L'UJI ha d'utilitzar mitjans electrònics en les seues comunicacions amb l'alumnat i amb la ciutadania en general sempre que així ho haja sol·licitat o consentit expressament. La sol·licitud i el consentiment es poden emetre i demanar, en tot cas, per mitjans electrònics.   
3. Les comunicacions a través de mitjans electrònics són vàlides sempre que existisca constància de la transmissió i recepció, de les dates, del contingut íntegre de les comunicacions i s'identifique fefaentment la persona remitent i la destinatària d'aquelles.   
  
Article 34. Obligatorietat de la comunicació a través de mitjans electrònics  
1. L'obligatorietat de comunicar-se per mitjans electrònics amb l'UJI, en els supòsits previstos en l'article 27.6 de la Llei 11/2007, de 22 de juny, es pot establir mitjançant resolució del Rectorat. Aquesta obligació pot comprendre, si escau, la pràctica de notificacions administratives per mitjans electrònics, així com la necessària utilització dels registres electrònics que s'especifiquen.  
2. La resolució que establisca aquesta obligació ha d'especificar les comunicacions a les quals s'aplique, el mitjà electrònic del qual es tracte i els subjectes obligats, i s'ha de publicar a la Seu.  
3. Si existeix l'obligació de comunicació a través de mitjans electrònics i aquests no s'utilitzen, l'òrgan competent ha de requerir la corresponent esmena, i ha d'advertir que, si el requeriment no és atès, la presentació no té validesa o eficàcia.  
  
Article 35. Comunicacions al personal de l'UJI i convocatòries electròniques a les reunions dels òrgans de l'UJI  
Tenen plena validesa, sempre que s'utilitzen els servidors corporatius o altres sistemes mitjançant els quals puga acreditar-se la publicació o la recepció, i la seua data, les convocatòries a reunions i les comunicacions dirigides al personal de l'UJI en la seua condició d'òrgans administratius, de membres d'un òrgan o en virtut de la relació funcionarial o laboral, que s'efectuen mitjançant correu electrònic, serveis de missatgeria electrònica o publicació en la Seu Electrònica.   
  
  
  
CAPÍTOL II  
Notificacions electròniques  
  
Article 36. Pràctica de notificacions per mitjans electrònics  
1. L'UJI ha d'habilitar sistemes de notificació electrònica d'acord amb el disposat en aquest capítol.  
2. La pràctica de notificacions per mitjans electrònics pot efectuar-se d'alguna de les formes següents:  
a. Mitjançant l'adreça electrònica habilitada en la forma regulada en l'article 39 d'aquesta normativa.  
b. Mitjançant sistemes de correu electrònic amb justificant de recepció que deixe constància de la recepció en la forma regulada en l'article 40 d'aquesta normativa.   
c. Mitjançant compareixença electrònica en la seu en la forma regulada en l'article 41 d'aquesta normativa.  
d. Altres mitjans de notificació electrònica que puguen establir-se, sempre que quede constància de la recepció per la persona interessada en el termini i en les condicions que s'establisquen en la seua regulació específica.  
  
Article 37. Elecció del mitjà de notificació  
1. Les notificacions s'han d'efectuar per mitjans electrònics quan així haja estat sol·licitat o consentit expressament per la persona interessada, o quan haja estat establida com a obligatòria conforme al disposat en els articles 27.6 i 28.1 de la Llei 11/2007, de 22 de juny.   
2. La sol·licitud ha de manifestar la voluntat de rebre les notificacions per alguna de les formes electròniques reconegudes, i indicar un mitjà de notificació electrònic vàlid conforme a l'establit en aquesta normativa que estiga disponible.  
3. Tant la indicació de la preferència en l'ús de mitjans electrònics com el consentiment es poden emetre i recaptar, en tot cas, per mitjans electrònics.  
4. Quan la notificació s'haja d'admetre obligatòriament per mitjans electrònics, la persona interessada pot triar entre les diferents formes habilitades per l'UJI tret que la normativa que estableix la notificació electrònica obligatòria assenyale una forma específica.   
5. Quan, com a conseqüència de la utilització de distints mitjans, electrònics o no electrònics, es practiquen diverses notificacions d'un mateix acte administratiu, s'han d'entendre produïts tots els efectes jurídics derivats de la notificació, inclòs l'inici del termini per a la interposició dels recursos que procedisquen, a partir de la primera de les notificacions correctament practicada.  
6. S'ha d'entendre consentida la pràctica de la notificació per mitjans electrònics respecte d'una determinada actuació administrativa quan, després d'haver estat realitzada per una de les formes vàlidament reconegudes, la persona interessada realitze actuacions que suposen el coneixement del contingut i abast de la resolució o acte objecte de la notificació. La notificació té efectes a partir de la data que la persona interessada realitze aquestes actuacions.  
  
Article 38. Modificació del mitjà de notificació   
1. Durant la tramitació del procediment la persona interessada pot requerir a l'òrgan corresponent que les notificacions successives no es practiquen per mitjans electrònics, sinó que s'utilitzen els altres mitjans admesos en l'article 59 de la Llei 30/1992, de 26 de novembre, excepte en els casos que la notificació per mitjans electrònics tinga caràcter obligatori conforme al disposat en l'article 27.6 de la Llei 11/2007, de 22 de juny.  
2. En la sol·licitud de modificació del mitjà de notificació preferent s'ha d'indicar el mitjà i lloc per a la pràctica de les notificacions posteriors.  
3. El canvi de mitjà a l'efecte de les notificacions s'ha de fer efectiu per a aquelles notificacions que s'emeten des de l'endemà de la recepció de la sol·licitud de modificació.  
  
Article 39. Notificació mitjançant la posada a disposició del document electrònic a través d'una adreça electrònica habilitada  
1. Són vàlids els sistemes de notificació electrònica a través d'una adreça electrònica habilitada sempre que complisquen, almenys, els requisits següents:  
a. Acreditar la data i hora en que es produeix la posada a disposició de la persona interessada de l'acte objecte de notificació.  
b. Possibilitar l'accés permanent de les persones interessades a l'adreça electrònica corresponent, a través d'una seu electrònica o de qualsevol altra manera.  
c. Acreditar la data i hora d'accés al seu contingut.  
d. Posseir mecanismes d'autenticació per a garantir l'exclusivitat del seu ús i la identitat de la persona usuària.  
2. Els ciutadans i ciutadanes poden sol·licitar l'obertura d'un sistema d'adreça electrònica habilitada per a la pràctica de notificacions, amb vigència indefinida, excepte en els supòsits que se sol·licite la seua revocació per la persona titular, per defunció de la persona física o extinció de la personalitat jurídica, que una resolució administrativa o judicial així ho ordene o pel transcurs de quatre anys sense que s'utilitze per a la pràctica de notificacions, supòsit en el qual s'ha d'inhabilitar aquesta adreça electrònica, i així s'ha de comunicar a la persona interessada.   
3. Quan s'establisca la pràctica de notificacions electròniques amb caràcter obligatori, l'adreça electrònica habilitada a la qual es refereix l'apartat anterior ha de ser assignada d'ofici.  
  
Article 40. Notificació mitjançant recepció en adreça de correu electrònic  
Es pot acordar la pràctica de notificacions en les adreces de correu electrònic que els ciutadans i ciutadanes trien sempre que es genere automàticament i amb independència de la voluntat de la persona destinatària un justificant de recepció que deixe constància de la seua recepció i s'origine un rebut en el moment de l'accés al contingut de la notificació.   
  
Article 41. Notificació per compareixença electrònica  
1. La notificació per compareixença electrònica consisteix en l'accés per la persona interessada, degudament identificat, al contingut de l'actuació administrativa corresponent a través de la Seu Electrònica.  
2. Perquè la compareixença electrònica produïsca els efectes de notificació d'acord amb l'article 28.5 de la Llei 11/2007, de 22 de juny, es requereix que reunisca les condicions següents:  
a. Amb caràcter previ a l'accés al seu contingut, la persona interessada ha de visualitzar un avís del caràcter de notificació de l'actuació administrativa a la que té aquest dit accés.   
b. El sistema d'informació corresponent ha de deixar constància d'aquest accés amb indicació de data i hora.  
  
  
TÍTOL VI  
Documents electrònics i les seues còpies  
  
CAPÍTOL I  
Disposicions comunes sobre els documents electrònics  
  
Article 42. Característiques del document electrònic  
1. Els documents electrònics han de complir els requisits següents per a la seua validesa:  
a. Contenir informació de qualsevol naturalesa.  
b. Estar arxivada la informació en un suport electrònic segons un format determinat i susceptible d'identificació i tractament diferenciat.  
c. Disposar de les dades d'identificació que permeten la seua individualització, sense perjudici de la seua possible incorporació a un expedient electrònic.  
2. Els documents administratius electrònics han de, a més de complir les anteriors condicions, haver estat expedits i signats electrònicament mitjançant els sistemes de signatura previstos en els articles 18 i 19 de la Llei 11/2007, de 22 de juny, i ajustar-se als requisits de validesa previstos en la Llei 30/1992, de 26 de novembre. Així mateix, han de seguir els procediments de gestió de documents establerts en la normativa pròpia de l'UJI.  
  
Article 43. Addició de metadades als documents electrònics  
1. S'entén com a metadada, a l'efecte d'aquesta normativa, qualsevol tipus d'informació en forma electrònica associada als documents electrònics, de caràcter instrumental i independent del seu contingut, destinada al coneixement immediat i automatitzable d'alguna de les seues característiques, amb la finalitat de garantir la disponibilitat, l'accés, la conservació i la interoperabilitat del propi document.  
2. Els documents electrònics susceptibles de ser integrats en un expedient electrònic, han de tenir associades metadades que permeten la seua contextualització en el marc de l'òrgan o servei, la funció i el procediment administratiu al que correspon.  
A més, s'ha d'associar als documents electrònics la informació relativa a la signatura del document, així com la referència temporal d'aquests, en la forma regulada en aquesta normativa.  
3. L'associació de metadades als documents electrònics aportats pels ciutadans i ciutadanes o emesos per l'UJI ha de ser, en tot cas, realitzada per l'òrgan actuant, en la forma que en cada cas es determine.  
4. Les metadades mínimes obligatòries associades als documents electrònics, així com l'associació de les dades de signatura o de referència temporal d'aquests, són les que s'especificaran en l'Esquema Nacional d'Interoperabilitat.  
5. Una vegada associades les metadades a un document electrònic, no poden ser modificades en cap fase posterior del procediment administratiu, amb les excepcions següents:  
a. Quan s'observe l'existència d'errors o omissions en les metadades inicialment assignades.   
b. Quan es tracte de metadades que requerisquen actualització, si així ho disposa l'Esquema Nacional d'Interoperabilitat.  
La modificació de les metadades ha de ser realitzada per l'òrgan competent, o de forma automatitzada conforme a les normes que s'establisquen a aquest efecte.  
6. Independentment de les metadades mínimes obligatòries a les quals es refereix l'apartat 4, els òrgans i serveis poden associar als documents electrònics metadades de caràcter complementari, per a les necessitats de catalogació específiques del seu respectiu àmbit de gestió, amb la realització de la seua inserció d'acord amb les especificacions establides a l'Esquema Nacional d'Interoperabilitat. Les metadades complementàries no estan subjectes a les prohibicions de modificació establides en l'apartat anterior.   
  
Article 44. Còpies electròniques dels documents electrònics realitzades per l'UJI   
1. Les còpies electròniques generades que, per ser idèntiques al document electrònic original, no comporten canvi de format ni de contingut, tenen l'eficàcia jurídica de document electrònic original.  
2. En cas de canvi del format original, perquè una còpia electrònica d'un document electrònic tinga la condició de còpia autèntica, han de complir-se els requisits següents:   
a. Que el document electrònic original, que ha de conservar-se en tot cas, es trobe en poder de l'UJI.  
b. Que la còpia siga obtinguda conforme a les normes de competència i procediment que en cada cas s'aproven, incloses les d'obtenció automatitzada.   
c. Que incloga el seu caràcter de còpia entre les metadades associades.  
d. Que siga autoritzada mitjançant signatura electrònica conforme als sistemes arreplegats en els articles 18 i 19 de la Llei 11/2007, de 22 de juny.  
3. Es poden generar còpies electròniques autèntiques a partir d'altres còpies electròniques autèntiques sempre que s'observen els requisits establits en els apartats anteriors.   
4. Els òrgans emissors dels documents administratius electrònics o receptors dels documents privats electrònics, o els arxius que reben aquests, estan obligats a la conservació dels documents originals, encara que s'haja procedit al seu copiat conforme a l'establit en aquest article, sense perjudici del previst en l'article 52.  
  
5. Es considera còpia electrònica autèntica de documents electrònics presentats conforme a sistemes normalitzats o formularis:  
a. L'obtinguda conforme a l'assenyalat en els apartats anteriors d'aquest article.  
b. El document electrònic, autenticat amb la signatura electrònica de l'òrgan o servei destinatari, resultat d'integrar el contingut variable signat i remès pel ciutadà o ciutadana en el formulari corresponent utilitzat en la presentació.  
  
Article 45. Còpies electròniques de documents en suport no electrònic  
  
1. Les còpies electròniques dels documents en suport paper o en altre suport susceptible de digitalització realitzades per l'UJI, ja es tracte de documents emesos per l'administració o documents privats aportats per la ciutadania, es realitzaran d'acord amb allò regulat en aquest article.  
2. A l'efecte del regulat en aquesta normativa, es defineix com a imatge electrònica el resultat d'aplicar un procés de digitalització a un document en suport paper o en altre suport que permeta l'obtenció fidel d'aquesta imatge.  
S'entén per digitalització el procés tecnològic que permet convertir un document en suport paper o en altre suport no electrònic en un fitxer electrònic que conté la imatge codificada, fidel i íntegra, del document.  
3. Quan siguen realitzades per l'UJI, les imatges electròniques tenen la naturalesa de còpies electròniques autèntiques, amb l'abast i efectes previstos en l'article 46 de la Llei 30/1992, de 26 de novembre, sempre que es complisquen els requisits següents:  
a. Que el document copiat siga un original o una còpia autèntica.  
b. Que la còpia electrònica siga autoritzada mitjançant signatura electrònica amb la utilització dels sistemes previstos en els articles 18 i 19 de la Llei 11/2007, de 22 de juny.  
c. Que les imatges electròniques estiguen codificades conforme a algun dels formats i amb els nivells de qualitat i condicions tècniques especificats en l'Esquema Nacional d'Interoperabilitat.  
d. Que la còpia electrònica incloga el seu caràcter de còpia entre les metadades associades.   
e. Que la còpia siga obtinguda conforme a les normes de competència i procediment que en cada cas s'aproven, incloses les d'obtenció automatitzada.  
4. No és necessària la intervenció de l'òrgan administratiu dipositari del document administratiu original per a l'obtenció de còpies electròniques autèntiques, quan les imatges electròniques siguen obtingudes a partir de còpies autèntiques en paper emeses complint els requisits de l'article 46 de la Llei 30/1992, de 26 de novembre.   
  
Article 46. Còpies en paper dels documents públics administratius electrònics realitzades per l'UJI  
Perquè les còpies emeses en paper dels documents públics administratius electrònics tinguen la consideració de còpies autèntiques han de complir-se els requisits següents:  
a. Que el document electrònic copiat siga un document original o una còpia electrònica autèntica d'un document electrònic o en suport paper original, emesos conforme al previst en aquesta normativa.  
  
b. La impressió en el mateix document d'un codi generat electrònicament o altre sistema de verificació, amb indicació que el mateix permet contrastar l'autenticitat de la còpia mitjançant l'accés als arxius electrònics de l'òrgan emissor.  
c. Que la còpia siga obtinguda conforme a les normes de competència i procediment que en cada cas s'aproven, incloses les d'obtenció automatitzada.  
  
  
  
  
CAPÍTOL II  
Normes específiques relatives  
als documents administratius electrònics  
  
Article 47. Referència temporal dels documents administratius electrònics  
1. L'UJI ha d'associar als documents administratius electrònics, en els termes de l'article 29.2 de la Llei 11/2007, de 22 de juny, una de les modalitats següents de referència temporal, d'acord amb allò que determinen les normes reguladores dels respectius procediments:  
a. Marca de temps; per això s'entén l'assignació per mitjans electrònics de la data i, si escau, l'hora a un document electrònic. La marca de temps s'ha d'utilitzar en tots aquells casos en els quals les normes reguladores no establisquen la utilització d'un segell de temps.  
  
b. Segell de temps; per això s'entén l'assignació per mitjans electrònics d'una data i hora a un document electrònic amb la intervenció d'un prestador de serveis de certificació que assegure l'exactitud i integritat de la marca de temps del document.  
La informació relativa a les marques i segells de temps s'ha d'associar als documents electrònics en la forma que determina l'Esquema Nacional d'Interoperabilitat.   
2. Per al segell de temps s'admet qualsevol prestador de serveis de certificació electrònica que preste serveis de segellat de temps en l'administració general de l'Estat, conforme al disposat en l'article 29.3 de la Llei 11/2007, de 22 de juny.  
  
  
CAPÍTOL III  
Normes específiques relatives als documents   
electrònics aportats pels ciutadans i ciutadanes  
  
Article 48. Imatges electròniques aportades pels ciutadans i ciutadanes  
1. De conformitat amb l'article 35.2 de la Llei 11/2007, de 22 de juny, les persones interessades poden aportar a l'expedient, en qualsevol fase del procediment, còpies digitalitzades dels documents, la fidelitat dels quals amb l'original garanteixen mitjançant la utilització de signatura electrònica avançada. L'UJI pot sol·licitar del corresponent arxiu el confrontament de documents del contingut de les còpies aportades. Davant la impossibilitat d'aquest confrontament i amb caràcter excepcional, pot requerir al o la particular l'exhibició del document o de la informació original. L'aportació d'aquestes còpies implica l'autorització a l'administració perquè accedisca i tracte la informació personal continguda en aquests documents. Les esmentades imatges electròniques no tenen el caràcter de còpia autèntica.  
2. Les imatges electròniques presentades per la ciutadania han d'ajustar-se als formats i estàndards aprovats per a aquests processos en l'Esquema Nacional d'Interoperabilitat. En cas d'incompliment d'aquest requisit, es requerirà a la persona interessada per a l'esmena del defecte advertit, en els termes establits en l'article 71 de la Llei 30/1992, de 26 de novembre.   
3. La presentació documental que realitzen les persones interessades en qualsevol dels llocs de presentació establits en l'article 38.4 de la Llei 30/1992 es pot acompanyar de suports que continguen documents electrònics amb els efectes establits en l'article 35.2 de la Llei 11/2007, de 22 de juny.  
4. És d'aplicació a les sol·licituds de confrontament de les còpies aportades, previstes en l'article 35.2 de la Llei 11/2007, de 22 de juny, l'establit en relació amb la transmissió de dades en l'article 2 d'aquesta normativa.  
  
  
CAPÍTOL IV  
Normes relatives a l'obtenció de copies   
electròniques pels ciutadans i ciutadanes  
  
Article 49. Obtenció de còpies electròniques de documents electrònics  
  
Els ciutadans i ciutadanes poden exercir el dret a obtenir còpies electròniques dels documents electrònics que formen part de procediments en els quals tinguen condició d'interessats o interessades d'acord amb el disposat en la normativa reguladora del respectiu procediment.   
L'obtenció de la còpia es pot realitzar mitjançant extractes dels documents o es poden utilitzar altres mètodes electrònics que permeten mantenir la confidencialitat d'aquelles dades que no afecten la persona interessada.  
  
Article 50. Obtenció de còpies electròniques a l'efecte de compulsa   
Quan la persona interessada vulga aportar còpies compulsades al procediment, i sempre que els originals no hi hagen d'obrar, l'oficina receptora, si disposa dels mitjans necessaris, ha de procedir a l'obtenció de còpia electrònica dels documents que s'han de compulsar mitjançant el procediment regulat en l'article 45 d'aquesta normativa, sempre que es tracte d'un dels llocs de presentació esmentats en l'article 38.4 de la Llei 30/1992.  
Aquestes còpies digitalitzades han de ser signades electrònicament mitjançant els procediments previstos en els articles 18 i 19 de la Llei 11/2007, de 22 de juny, i tenen el caràcter de còpia compulsada o confrontada, sense que en cap cas s'acredite l'autenticitat del document original, i sense que els siga d'aplicació el procediment de comprovació previst en l'article 35.2 d'aquesta llei.  
  
  
CAPÍTOL V  
Arxiu electrònic de documents  
  
Article 51. Arxiu electrònic de documents  
1. L'UJI ha de conservar en suport electrònic tots els documents electrònics utilitzats en actuacions administratives que formen part d'un expedient administratiu, així com aquells altres que tinguen valor probatori de les seues relacions amb els ciutadans.   
2. La conservació dels documents electrònics pot realitzar-se de forma unitària o mitjançant la inclusió de la seua informació en bases de dades sempre que, en aquest últim cas, consten els criteris per a la reconstrucció dels formularis o models electrònics origen dels documents, així com per a la comprovació de la signatura electrònica d'aquestes dades.  
  
Article 52. Conservació de documents electrònics  
1. Els períodes mínims de conservació dels documents electrònics s'han de determinar per l'òrgan competent d'acord amb el procediment administratiu del qual es tracte, però en tot cas són d'aplicació les normes generals sobre conservació del patrimoni documental amb valor històric i sobre eliminació de documents de l'UJI.  
  
2. Per a garantir la conservació, l'accés i la llegibilitat dels documents electrònics arxivats, poden realitzar-se operacions de conversió d'acord amb les normes sobre copiat d'aquests documents contingudes en aquesta normativa.  
3. Els responsables dels arxius electrònics han de promoure el copiat autèntic amb canvi de format dels documents i expedients de l'arxiu tan prompte com el format dels mateixos deixe de figurar entre els admesos en la gestió pública per l'Esquema Nacional d'Interoperabilitat.  
  
  
  
CAPÍTOL VI  
Expedient electrònic  
  
Article 53. Formació de l'expedient electrònic  
1. La formació dels expedients electrònics és responsabilitat de l'òrgan o servei encarregat de la seua tramitació.  
2. Els expedients electrònics que hagen de ser objecte de remissió o posada a disposició es formaran ajustant-se a les regles següents:  
a. Els expedients electrònics han de disposar d'un codi que permeta la seua identificació unívoca per qualsevol òrgan de l'UJI en un entorn d'intercanvi interadministratiu.   
b. El foliat dels expedients electrònics s'ha de portar a terme mitjançant un índex electrònic, signat electrònicament mitjançant els sistemes previstos en els articles 18 i 19 de la Llei 11/2007, de 22 de juny, i en els termes de l'article 32.2 de la citada llei.  
c. Amb la finalitat de garantir la interoperabilitat dels expedients, tant la seua estructura i format com les especificacions dels serveis de remissió i posada a disposició s'han de correspondre amb els establiments de l'Esquema Nacional d'Interoperabilitat.  
d. Els expedients electrònics han d'estar integrats per documents electrònics, que poden formar part de diferents expedients, i que poden incloure així mateix altres expedients electrònics si així ho requereix el procediment. Excepcionalment, quan la naturalesa o l'extensió de determinats documents a incorporar a l'expedient no permeten o dificulten notablement la seua inclusió en el mateix conforme als estàndards i procediments establits, han d'incorporar-se a l'índex de l'expedient sense perjudici de la seua aportació separada.  
e. Els documents que s'integren en l'expedient electrònic s'han d'ajustar al format o formats de llarga durada, accessibles en els termes establits en l'Esquema Nacional d'Interoperabilitat.   
  
  
TÍTOL VII  
El Consell de l'Administració Electrònica  
  
Article 54. El Consell de l'Administració Electrònica  
1. Es crea el Consell de l'Administració Electrònica, el qual està integrat per:  
a) La persona que ocupa la Secretària General, que el presideix.  
b) El Vicerectorat amb competències en tecnologies de la informació i comunicació.   
c) El o la cap del Servei de Contractació, o persona en qui delegue.  
  
d) Un tècnic o una tècnica en seguretat de les TI.   
e) El tècnic o la tècnica d'innovació tecnològica de l'UJI.   
f) El o la cap del Servei de Comunicacions i Publicacions, o persona en qui delegue.   
g) El o la cap del Servei d'Informàtica, o persona en qui delegue.  
  
h) El o la cap del Gabinet de Planificació i Prospectiva Tecnològica, o persona en qui delegue.  
i) El o la cap del de la Biblioteca, o persona en qui delegue.  
j) L'arxiver o arxivera, qui exercirà de secretari o secretària.   
k) Els directors o les directores de projectes amb relació en l'administració electrònica.   
l) Un o una representant del personal docent i investigador (PDI) expert en procediments administratius.  
m) Un membre jurista de l'assessoria jurídica.  
2. El Consell de l'Administració Electrònica té caràcter de comissió assessora del Consell de Direcció en les matèries següents:  
a) La utilització de les TI en la gestió universitària i el respecte dels drets i garanties dels membres de la comunitat universitària i de la resta dels ciutadans i ciutadanes en els procediments administratius en els quals s'utilitzen les TI.   
b) El compliment de la normativa en matèria sobre protecció de dades de caràcter personal.  
c) Aquelles que expressament li encarreguen els òrgans de govern de l'UJI.  
  
  
DISPOSICIONS ADDICIONALS  
  
Primera  
1. A aquesta normativa li són d'aplicació les definicions contingudes en l'article 5 de la Llei 11/2007, de 22 de juny, d'Accés Electrònic dels Ciutadans i Ciutadanes als Serveis Públics.   
2. En els casos no previstos en aquesta normativa s'està al disposat en la legislació general, en particular a les disposicions de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, de la Llei 11/2007, de 22 de juny, d'Accés Electrònic dels Ciutadans i Ciutadanes als Serveis Públics, i de la Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
  
Segona. Adaptació de determinades característiques de la Seu  
Poden adaptar-se mitjançant resolució del Rectorat:  
a. L'adreça electrònica de la Seu que figura en aquesta normativa, quan haja de modificar-se per qualsevol causa.  
b. La denominació dels òrgans i serveis, quan deriven de reordenacions organitzatives.  
c. La relació i característiques dels canals d'accés als serveis disponibles en la Seu.  
d. Els serveis i continguts de la Seu.  
e. Qualsevol altra característica que es considere rellevant.  
  
Tercera. Modificació dels annexos  
Mitjançant resolució del Rectorat es pot modificar el contingut dels annexos d'aquesta normativa, amb facultats per a incloure o donar de baixa, dins de l'àmbit d'aplicació d'aquesta, procediments, tràmits i comunicacions amb accés al Registre Electrònic, així com per a aprovar nous models normalitzats i preimpresos amb els quals fer efectiu l'exercici de drets, accions i comunicacions  
  
  
DISPOSICIÓ TRANSITÒRIA ÚNICA  
  
Fins que es dispose d'altres mitjans eficaços o plataformes comunes d'interoperabilitat entre les diferents administracions públiques, l'UJI, per tal de donar compliment a l'establit en l'article 9 de la Llei 11/2007, ha de facilitar a la resta d'administracions públiques l'accés a les dades acadèmiques i curriculars del seu estudiantat i del personal docent i investigador en format electrònic.  
Aquest accés requereix la subscripció d'un conveni entre l'UJI i l'altra administració en el qual s'han de concretar les condicions, protocols, criteris funcionals o tècnics necessaris i les garanties de seguretat, integritat i disponibilitat aplicables.  
La transmissió de les dades s'ha de realitzar a petició de l'administració que necessite la informació per a tramitar el procediment o actuació administrativa, i només és possible si es troba previst en una llei o si s'ha recaptat el consentiment de les persones interessades.   
L'administració sol·licitant ha de consignar en la sol·licitud, formalitzada per mitjans electrònics i conforme a l'establit en el citat conveni, les dades requerides i la finalitat per a la qual es requereixen.   
  
  
  
DISPOSICIÓ DEROGATÒRIA ÚNICA  
  
Derogació normativa  
Queden derogades les disposicions d'igual o inferior rang que s'oposen al disposat en aquesta normativa, i especialment la Normativa per la qual es regula la utilització de les tecnologies de la informació i les comunicacions en els procediments administratius, aprovada en la sessió 34 de la Junta de Govern de l'UJI, el dia 28 de setembre de 2001.   
  
  
DISPOSICIONS FINALS  
  
Primera. Habilitació per al desenvolupament normatiu  
S'habilita el Rectorat per a dictar les disposicions que siguen necessàries per al desenvolupament d'aquesta normativa.  
  
Segona. Entrada en vigor  
Aquesta normativa entra en vigor als tres mesos de la seua publicació en el Diari Oficial de la Comunitat Valenciana.  
  
  
ANNEX I  
  
Procediments admissibles a través del Registre Electrònic  
  
1. Queixes i suggeriments: procediment telemàtic per a posar en coneixement de la Universitat Jaume I disfuncions o millores. Les queixes no tindran en cap cas la qualificació de recurs administratiu ni la seua interposició paralitzarà els terminis establits en la normativa vigent.  
La presentació d'una queixa no condiciona l'exercici de les accions o drets que, de conformitat amb la normativa reguladora de cada procediment, puguen exercitar qui hi figure com a persona interessada.  
  
2. Sol·licitud genèrica: procediment telemàtic que permet presentar qualsevol sol·licitud, escrit o comunicació genèrica, i els seus documents adjunts, dirigits a qualsevol òrgan, servei o entitat previstos en l'article 1.2, a) d'aquesta normativa.   
3. Sol·licituds específiques: les que s'establisquen mitjançant resolució del Rectorat, la relació de les quals serà publicada en la Seu Electrònica.  
  
  
ANNEX II  
  
Procediments en els quals les persones interessades poden   
utilitzar un sistema de claus concertades   
mitjançant un procés de registre previ  
  
- Aquells que s'establisquen mitjançant resolució del Rectorat, la relació dels quals serà publicada a la Seu Electrònica.  
  
  
Castelló de la Plana, 28 de juliol de 2011.- La secretària del Consell de Govern: Mª Victoria Petit Lavall.


Còpia Permalink ELI